Sterkmanne presteer by kompetisie | George Herald
Sterkmanne presteer by kompetisie
Thursday, 09 July 2015, 07:30
Heinrich Leslie (regs) saam met sy afrigter André van Niekerk. Leslie het 'n derde plek behaal in sy gewigsafdeling tydens die Casino Classic in Mosselbaai. INLAS: So het Heinrich Leslie net 16 weke gelede gelyk.
GEORGE NUUS - Die plaaslike liggaamsbouers Fabian Campher (30) en Heinrich Leslie (24) het uitstekend gevaar by die Casino Classic-liggaamsboukompetisie verlede Saterdag in Mosselbaai.
Campher het sy afdeling vir senior mans onder 80 kg gewen, en spog met 'n uitnodiging na die internasionale Arnold Classic-liggaamsboukompetisie - die tweede grootste kompetisie van sy soort in die wêreld - wat volgende jaar in Mei in Johannesburg aangebied word. Leslie het 'n derde plek behaal in sy gewigklas vir beginners.
Dit was die eerste keer wat Leslie aan die Casino Classic deelgeneem het.
"My familie is verskriklik trots op my prestasie," het Campher gesê. Hy het in Lavalia grootgeword, waar hy steeds bly, en is tans 'n finansiële adviseur by Old Mutual.
"My kollegas weet al ek eet nie noodwendig alles by 'n kantoorbraai nie," het hy gesê.
"Ek eet klokslag elke drie uur, en ook maar net sekere goed."
Hawermout en eierwitte is 'n tipiese oggend-happie, en hoender, rys en brokkoli deur die dag. Voor 'n kompetisie word die porsies ook heelwat minder, om seker te maak die vetjies word tot die minimum beperk.
Beide atlete word afgerig deur André van Niekerk by die Xtreme Body Factory gimnasium in George.
"Ek help sedert verlede jaar vir Fabian met sy dieët. Hy het verlede jaar die eerste keer deelgeneem met my as sy afrigter en 'n derde plek by die provinsiale kampioenskappe behaal, sowel as 'n sesde plek by SA's," het Van Niekerk gesê.
Heinrich is 'n brandweerman wat in Proteapark grootgeword het, en het aan sy eerste vertoning op 16 Junie in Port Elizabeth as 'n fiksheidsatleet deelgeneem.
"Die beoordelaars het gesê hy het meer 'n bodybuilding look en voor-gestel dat ons hom eerder vir dit inskryf, wat ons dan natuurlik gedoen het," het Van Niekerk verduidelik.
Van Niekerk, tesame met 'n vriend Niel van der Walt, help agter die skerms met die manne se oefenprogram en poseerwenke vir die kameras.
"Fabian is een van die mees hardwerkende mense wat ek ken. Dit was vir my 'n baie groot eer om hulle te kon help.
"Oor 'n week begin ek en Fabian met voorbereiding vir volgende jaar vir die groot een - Die Arnolds. Heindrich maak reeds reg om op 22 Augustus by die provinsiale kampioenskappe in die Kaap deel te neem."